Hvis du ikke har et arbejde eller er i uddannelse, vil vi betale dig for at flytte.

Det er budskabet til borgerne i Skovgårdsparken i Brabrand.

I flere år har boligafdelingen været på regeringens liste over udsatte boligområder, og hvis den også står der næste år, bliver den stemplet som ”hård ghetto”. Det vil betyde, at 60 procent af boligerne skal rives ned som en del af regeringens kamp mod ghettoer.

Derfor vil bestyrelsen i boligafdelingen, der hører under Brabrand Boligforening, nu betale lejere, der er på kontanthjælp, dagpenge, førtidspension og anden offentlig forsørgelse, op mod 50.000 kroner for at flytte, så man undgår at blive nødt til at rive boliger ned.

Så undgår man også usikkerhed over fremtiden, forklarer direktør Keld Laursen fra Brabrand Boligforening.

Jeg tror ikke, de får folk til frivilligt at flytte herfra, for det er jo et supergodt sted at bo og superlækre lejligheder. Allan Röhl, beboer, Skovgårdsparken

- Skovgårdsparken har i realiteten ikke nogen reelle ghettoproblemer, men fordi man står på den liste, er der opstået en meget stor usikkerhed hos beboerne om, om deres bolig på et tidspunkt skal nedrives, siger han.

I øjeblikket er 41,1 procent af beboerne på offentlig forsørgelse, og målet er at komme under 40 procent, så man lever op til regeringens kriterier.

Det svarer til, at ti beboere skal flytte, hvis man skal undgå nedrivning.

Nu er der opslag i alle opgangene i Skovgårdsparken, hvor man tilbyder lejere, der er på kontanthjælp, førtidspension eller dagpenge op til 50.000 kroner til flyttehjælp og indskud til en anden lejlighed.

- Alle, der har prøvet at flytte, ved jo godt, at inden man har flyttemanden på plads og gardinerne på plads, løber det hurtigt op i 25.000-50.000 kroner. Så det er et realistisk beløb, lyder det fra boligforeningsformanden.

Det er jo kun cirka ti beboere, der skal flyttes for at Skovgårdsparken kommer af listen, og man slipper for truslen om nedrivninger. Keld Laursen, direktør, Brabrand Boligforening

Beboere: Man gør folk til tredjerangsborgere

Yasmin Ayade, der er kommunikationsmedarbejder og i øjeblikket på barsel, bor i Skovgårdsparken. Hun er ikke begejstret for initiativet og tror, at usikkerheden, som boligforeningen forsøger at imødekomme, i stedet vil blive erstattet af en anden ubehagelig stemning.

- Det vil selvfølgelig skabe en negativ stemning blandt beboerne. Man afgrænser ligesom beboerne, der er på offentlig forsørgelse – hvorfor er det kun dem?